懷素上人草書歌
作者：魯收
朝代：唐

paragraphs: 吾觀文士多利用，筆精墨妙誠堪重。
身上藝能無不通，就中草聖最天縱。
有時興酣發神機，抽毫點墨縱橫揮。
風聲吼烈隨手起，龍蛇迸落空壁飛。
連拂數行勢不絕，藤懸查蹙生奇節。
劃然放縱驚雲濤，或時頓挫縈豪髮。
自言轉腕無所拘，大笑羲之用陣圖。
狂來紙盡勢不盡，投筆抗聲連叫呼。
信知鬼神助此道，墨池未盡書已好。
行路談君口不容，滿堂觀者空絕倒。
所恨時人多笑聲，唯知賤實翻貴名。
觀爾向來三五字，顛奇何謝張先生。